《回杭秋试洛翘以诗送行组织近事用韵效之》
清代·许传霈

半载追随讲学堂，丰裁群仰鲁灵光。书成半部堪治世，月见前身快举觞。

立雪程门传道派，归云仙洞怅家乡。名推山谷诗称祖，徒许高阳酒作狂。

骊得智珠惊藻饰，鳄驱沧海蔚文章。画兰成社閒消暑，傍竹题箊早纳凉。

鱼牍移诗忙走笔，狸奴接客卧斜阳。壶斟庭桂泡佳酿，盘摘园蔬得饱尝。

满壁新词探宿海，半潭秋水澄星潢。紫薇轩对筵开妙，红蓼阶翻句亦香。

河洗甲兵驰露布，词成锦绣织霓裳。邯郸学步聊如是，敢与先生旗鼓当。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。